Source: https://e-justice.europa.eu/content_specialised_courts-19-el-mt.do?member=1
Timestamp: 2020-08-06 02:37:24+00:00
Document Index: 686261

Matched Legal Cases: ['qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Qrati speċjalizzati - Greċja
Ez a szakasz Görögország szakosított bíróságainak rendszeréről nyújt tájékoztatást.
Il-Kunsill tal-Istat
Il-Kunsill tal-Istat (Συμβούλιο της Επικρατείας), stabbilit fl-Artikolu 95 tal-Kostituzzjoni Griega, huwa l-qorti amministrattiva suprema u jeżerċita l-ġurisdizzjoni tiegħu fis-Sessjonijiet Plenarji (Ολομέλεια) jew f'Taqsimiet. (τμήματα). Is-Sessjoni Plenarja hija ffurmata mill-President, mill-inqas għaxar Kunsilliera (σύμβουλοι), żewġ kunsilliera assoċjati subalterni (πάρεδροι) u Skrivan (γραμματέας).
Hemm sitt Taqsimiet: I, II, III, IV, V u VI.
L-ewwel erba' taqsimiet (I, II,III u IV) jeżerċitaw il-kompetenzi ġudizzjarji tal-Kunsill u jorganizzaw seduti miftuħa għall-pubbliku. Is-seduti għas-smigħ jinkludu l-President tat-Taqsima (il-Viċi-President tal-Kunsill tal-Istat), żewġ Kunsilliera, żewġ Kunsilliera Assoċjati subalterni u Skrivan (ħames membri b'kollox).
Kull waħda minn dawn it-Taqsimiet tista' tiġi ffurmata minn bord b'seba' membri, bil-parteċipazzjoni addizzjonali ta' żewġ Kunsilliera oħra. Dan jista' jsir biss f'każijiet li jkunu tressqu quddiem Taqsima b'seba' membri mill-President tal-Qorti, jew f'każijiet imressqa quddiemha mit-Taqsima b'ħames membri.
It-Taqsima V hija responsabbli għall-ipproċessar tad-digrieti u l-eżerċizzju tad-dixxiplina. Hija ffurmata minn President (il-Viċi-President tal-Kunsill tal-Istat). mill-inqas Kunsillier, Kunsillier Assoċjat subaltern (li għandu l-vot deċiżiv fl-eżerċizzju ta' dmirijietu u Skrivan.
It-Taqsima VI hija responsabbli għall-kassazzjoni ġudizzjarja (reviżjoni) (tħassir) tas-sentenzi dwar il-Kodċi għall-Ġbir tal-Introjtu Pubbliku, (Κώδικας Είσπραξης Δημόσιων Εσόδων) u għad-danni kkaġunati minn kawżi amministrattivi. Il-formazzjoni tagħha hija ekwivalenti għal dik tal-ewwel erba' Taqsimiet.
L-obbligi ewlenin tal-Kunsill tal-Istat huma mniżżlin fl-Artikolu 95( subinċiż 1 ) tal-Kostituzzjoni u huma eżegwiti kif trid il-liġi. L-amministrazzjoni għandha l-obbligu li tħares is-sentenzi ta' tħassir tal-Kunsill tal-Istat; kwalunkwe korp responsabbli stabbilit bil-liġi huwa responsabbli għal kull nuqqas ta' konformità.
Id-dmirijiet ewlenin tal-Kunsill tal-Istat huma kif ġej:
Iħassar, wara talba għal dan, l-atti eżegwibbli tal-awtoritajiet amministrattivi li jkunu saru obbligatorji fiż-żmien tal-ħruġ tagħhom, minħabba abbuż ta' poter jew ksur tal-liġi; mill-awtoritajiet amministrattivi.
Jerġa' jikkunsidra, wara talba għal dan, sentenzi finali, wara l-għeluq tal-appell kontra deċiżjoni meħuda minn Qorti Amministrattiva ordinarja, kif imfissra mil-liġi; (Qorti Amministrattiva u Qorti Amministrattiva tal-Appell).
Jisma' kawżi amministrattivi sostantivi li jkunu ġew imressqa quddiemu kif rikjest skont il-Kostituzzjoni u bil-liġi;
Jipproċessa d-digrieti kollha ta' natura regolatorja. Matul dan il-proċess, irid jiġi aċċertat jekk id-digrieti humiex konformi mal-Kostituzzjoni u l-liġi. L-użu tal-formoli korretti u kwistjonijiet oħra ta' importanza sekondarja jiġu aċċertati wkoll.
L-awtoritajiet iridu jħarsu s-sentenzi mħassra mill-Kunsill tal-Istat. Kwalunkew awtorità kompetenti, kif imfissra mil-liġi, tista' tinżamm responsabbli għal dan in-nuqqas.
Kwalunkwe digriet regolatorju li ma jkunx ġie pproċessat mill-Kunsill tal-Istat jiġi ddikjarat illegali u mhux eżegwibbli mill-qrati.
L-ewwel tliet kompetenzi huma d-dmirijiet ġudizzjarji, filwaqt li r-raba' hija dik amministrattiva u hija assenjata lill-Kunsill tal-Istat fil-kapaċità tiegħu ta' konsulent tal-amministrazzjoni ċentrali. Madankollu, il-Kunsill tal-Istat iżomm il-karattru ġudizzjarju tiegħu meta jeżerċita d-dmir amministrattiv imsemmi hawn qabel.
Il-Qorti tal-Awditjar
Il-Qorti tal-Awditjar (Ελεγκτικό Συνέδριο), stabbilita mill-Artikolu 98 tal-Kostituzzjoni Griega, hija qorti suprema ta' natura doppja, bi dmirijiet ġudizzjarji u amministrattivi. Hija żżomm il-karattru ġudizzjarju tagħha meta teżerċita l-kompetenzi amministrattivi tagħha. Il-kompożizzjoni tal-Qorti tal-Awditjar hija ekwivalenti għal dik tal-Kunsill tal-Istat. Il-Qorti tal-Awditjar teżerċita l-kompetenzi ġudizzjarji tagħha fis-Sessjoni Plenarja (Ολομέλεια), fit-tlietTaqsimiet (τμήματα) u Unitajiet (κλιμάκια).
Il-kompetenzi ewlenin tagħha huma:
Sabiex tivverifika l-infiq mill-Istat u mill-gvernijiet lokali jew entitatijiet ġuridiċi oħra rregolati mid-dritt pubbliku;.
Sabiex tivverifika l-kuntratti ta' valur ekonomiku u finanzjarju kbir fejn il-kuntrattur huwa l-Istat jew entità bi status ekwivalenti flok dan;
tivverifika l-kontijiet tal-uffiċjali pubbliċi tal-kontabilità u l-gvern lokali jew persuni ġuridiċi oħra rregolati mid-dritt pubbliku;
Sabiex tagħti opinjoni dwar proposti leġiżlattivi dwar il-pensjonijiet jew ir-rikonoxximent tas-servizz għall-benefiċċji tal-pensjoni;
Sabiex tħejji u tagħti rapport lill-Parlament dwar l-introjtu u l-infiq tal-Gvern (απολογισμός) u l-karta bilanċjali (ισολογισμός) tal-Istat;
Sabiex tisma kawżi dwar l-għoti tal-pensjonijiet;
Saiex tisma' kawżi dwar il-ħtija ta' impjegati politiċi, ċivili jew militari għal kull ħsara kkaġunata lill-Istat bi ħsieb jew b'nuqqas ta' ħsieb.
Is-sentenzi tal-Qorti tal-Awditjar mhumiex soġġetti għall-awtorità ġudizzjarja tal-Kunsill tal-Istat.
Qrati oħra speċjalizzati
Il-Qrati Marzjali(lρατοδικεία), Il-Qrati Navali (ναυτοδικεία) u l-Qrati tal-Qawwa tal-Ajru (αεροδικεία)
Dawn huma qrati speċjali kriminali. Kull reat kommess mill-persunal militari fl-armata, fil-qawwa navali jew fil-qawwa tal-ajru (mingħajr eċċezzjonijiet) huwa soġġett għall-ġurisdizzjoni tal-qrati militari.
Il-Qorti Suprema Speċjali
Il-Qorti Suprema Speċjali (Ανώτατο Ειδικό Δικαστήριο) hija qorti speċjalizzata, simili għal Qorti Kostituzzjonali fis-sens li l-biċċa l-kbira tal-kawżi soġġetti għall-ġurisdizzjoni tagħha jkunu ta' natura kostituzzjonali. Il-Qorti hija stabbilita permezz tal-Artikolu 100 tal- Kostituzzjoni Griega u hija responsabbli biex tiddeċiedi dwar il-validità tal-elezzjonijiet parlamentari, it-tneħħija tal- Membri tal-Parlament mill-kariga tagħhom jew issib soluzzjoni għall-kunflitti bejn it-tliet qrati superjuri Griegi. Is-sentenzi tal-Qorti Suprema Speċjali huma finali u ma jistgħux jiġu appellati.
Din hija l-ogħla Qorti. Din il-Qorti hija ffurmata mill-President tal-Kunsill tal-Istat, il-President tal-Qorti Suprema (Άρειος Πάγος) tal-Kassazzjoni, il-President tal-Qorti tal-Awditjar, erba' Kunsilliera tal-Istat u erba' Kunsillera tal-Qorti Suprema tal-Kassazzjoni (li jiġu maħtura bix-xorti kull sentejn mhux konsekuttivi).
Il-Qorti tkun ipreseduta mill-aktar President anzjan tal-Presidenti tal-Kunsill tal-Istat jew tal-Qorti Suprema tal-Kassazzjoni. Meta tisma' kawżi li jinvolvu s-soluzzjoni għal tilwim ta' natura kostituzzjonali jew l-interpretazzjoni ta' dispożizzjonijiet tal-liġi, il-Qorti jkollha wkoll żewġ professuri regolari mill-fakultajiet tal-liġi minn universitajiet Griegi.
Il-Qorti Speċjali tisma' wkoll kawżi għal proċess latenti u sentenzi difettużi/ħżiena
Il-Qorti Speċjalizzata għall-Kawżi dwar Proċessi Latenti (Ειδικό Δικαστήριο Αγωγών Κακοδικίας) hija stabbilita skont l-Artikolu 99 tal-Kostituzzjoni u l-Liġi 693/1977 u tiddeċiedi dwar proċeduri latenti kontra uffiċjali ġudizzjarji. Il-Qorti hija ffurmata mill-President tal-Kunsill tal-Istat, li jservi bħala l-President tal-qorti speċjali. Il-membri l-oħra jinkludu Kunsillier tal-Kunsill tal-Istat, Kunsillier tal-Qorti Suprema tal-Kassazzjoni, Kunsillier tal-Qorti tal-Awditjar, żewġ professuri tal-liġi mill-fakultajiet tal-liġi f'universitajiet Griegi u żewġ avukati (membri tal-Bord Suprem ta' Dixxiplina tal-Avukati, li jittellgħu bix-xorti).
Il-Qorti Speċjali għandha ġurisdizzjoni dwar ir-responsabbilità tal-Ministri
Il-Qorti Speċjali għar-responsabbiltà tal-Ministri (Ειδικό Δικαστήριο Ευθύνης Υπουργών) hija organizzata kif jistabbilixxi l-Artikolu 86 tal-Kostituzzjoni.
Din il-Qorti tissejjaħ għal kull każ partikolari u tkun iffurmata minn sitt membri tal-Kunsill tal-Istat u seba' membri tal-Qorti Suprema tal-Kassazzjoni, li jkunu magħżula bix-xorti mill-iSpeaker tal-Parlament wara l-bidu tal-proċeduri legali. Is-seduti jieħdu l-forma ta' sessjoni pubblika tal-Parlament u jkunu mmexxija mill-membri taż-żewġ qrati supremi msemmija hawn qabel – li jridu jkunu maħtura jew promossi għar-rang tagħhom qabel is-sottomissjoni tal-proposta biex jinbdew proċeduri legali. Il-membri tal-qorti jittellgħu bix-xorti. L-ogħla membru minn fost dawk magħżula mill-Qorti Suprema tal-Kassazzjoni; jippresjedi; jekk aktar minn membru wieħed ikollu l-istess rang, jippresjedi l-anzjan fosthom. Membru mill-Uffiċċju tal-Prosekutur Pubbliku tal-Qorti Suprema tal-Kassazzjoni jew is-sostitut tiegħu jew deputat, it-tnejn magħżula bix-xorti, iservi bħala l-Prosekutur Pubbliku.
Din il-Qorti Speċjali għandha l-ġurisdizzjoni biex tiddeċiedi reati kriminali kommessi minn ministri tal-Gvern u d-deputati ministri, fil-qadi ta' dmirijiethom. Dan il-proċess kriminali jippresupponi li l-każijiet ikunu ġew imressqa quddiem din il-qorti mill-Parlament.
Il-Qorti Speċjali tisma' kawżi dwar il-pagi tal-Uffiċjali Ġudizzjarji.
Il-Qorti Speċjali għat-Tilwim dwar il-pagi tal-Uffiċjali Ġudizzjarji (Ειδικό Δικαστήριο Μισθολογικών Διαφορών Δικαστικών Λειτουργών) hija stabbilita skont l-Artikolu 88 tal-Kostituzzjoni.
Hija ffurmata mill-membri tal-Qorti Speċjali skont l-Artikolu 99 tal-Kostituzzjoni, bil-parteċipazzjoni addizzjonali ta' professur regolari tal-liġi u avukat ieħor.
Il-Qorti għandha ġurisdizzjoni tisma' t-tilwim (ta' kull tip) dwar il-pagi (ta' kull tip) u l-pensjonijiet tal-uffiċjali ġudizzjarji, jekk is-soluzzjoni tal-kwistjoni legali x'aktarx taffettwa s-salarju, il-pensjoni jew l-istat tat-taxxa ta' numru kbir ta' uffiċjali.
Is-sitt elettroniku tal- Kunsill tal-Istat għandu aktar minn 250 000 deċiżjoni.
Dawn li ġejjin huwa s-siti elettroniċi tal-Qrati Amministrattivi tal-Prim'Istanza Griegi ewlenin (διοικητικά πρωτοδικεία):
Qorti Amministrattiva tal-Prim'Istanza ta' Ateni
Qorti Amministrattiva tal-Prim'Istanza ta' Salonika
Qorti Amministrattiva tal-Prim'Istanza ta' Piraeus
Qorti Amministrattiva tal-Prim'Istanza ta' Patras
Qorti Amministrattiva tal-Prim'Istanza ta' Hrakleio
Qorti Amministrattiva tal-Prim'Istanza ta' Larisa
Qorti Amministrattiva tal-Prim'Istanza ta' Alexandroupoli
Qorti Amministrattiva tal-Prim'Istanza ta' Serres
Qorti Amminstrattiva tal-Prim'Istanza ta' Komotini *
Qorti Amministrattiva tal-Prim'Istanza ta' Kavala *
Qorti Amministrattiva tal-Prim'Istanza ta' Xanthi *
Qorti Amministrattiva tal-Prim'Istanza ta' Ioannina *
* Dawn is-siti għadhom qed jitlestew.
Is-servizzi li ġejjin jinsabu fuq is-sit elettroniku tal- Qorti Amministrattiva tal-Prim'Istanza ta' Ateni li huma:
Faċilitajiet ta' riċerka għall-ġurisprudenza;
Bullettini tal-ġurisprudenza.
Is-servizzi li ġejjin se jkunu disponibbli dalwaqt:
Ħruġ ta' ċertifikati;
Monitoraġġ tal-kawżi;
Arkivjar ta' dokumenti legali.
Fuq is-siti elettroniċi tal-qrati l-oħra, is-servizzi disponibbli huma:
Skedi tas-smigħ ta' kull ġurnata
Applikazzjoni elettronika għall-ħruġ taċ-ċertifikati;
monitoraġġ tal-kawżi.
Bosta mis-siti elettroniċi ta' hawn fuq fihom informazzjoni dwar il-ġurisdizzjoni tal-qrati, l-istorja, ir-regoli tal-proċedura, tabelli tal-organizzazzjoni, l-imħallfin attwalment fil-kariga; eċċ.
L-aċċess huwa ġeneralment mingħajr ħlas. Madankollu, l-użu tal-bażi tad-dejta ġuridika huwa riservat għall-Imħallfin u jeħtieġ softwer speċjali u kodiċi tal-identità għall-utenti.
Dawn huma s-siti elettroniċi tal-Qrati Amministrattivi tal-Appell Griegi ewlenin (διοικητικά εφετεία):
Qrati Amministrattivi tal-Appell ta' Ateni
Qrati Amministrattivi tal-Appell ta' Salonika
Is-servizzi li ġejjin huma disponibbli:
Skedi tas-smigħ ta' kull ġurnata;